РЕПУБЛИКА СРПСКА

МИНИСТАРСТВО ТРГОВИНЕ И ТУРИЗМА

П Р А В И Л Н И К

О ОБЛИКУ, САДРЖАЈУ И НАЧИНУ ВОЂЕЊА КЊИГЕ ГОСТИЈУ У УГОСТИТЕЉСКИМ ОБЈЕКТИМА ЗА СМЈЕШТАЈ
Бања Лука, август 2017. године

На основу члана 31. став 6. Закона о угоститељству ("Службени гласник Републике Српске", брoj 45/17) и члана 82. став 2. Закона о републичкој управи ("Службени гласник Републике Српске", бр. 118/08, 11/09, 74/10,  86/10, 24/12, 121/12, 15/16 и 57/16), министар трговине и туризма,  д о н о с и
П Р А В И Л Н И К
О ОБЛИКУ, САДРЖАЈУ И НАЧИНУ ВОЂЕЊА КЊИГЕ ГОСТИЈУ У УГОСТИТЕЉСКИМ ОБЈЕКТИМА ЗА СМЈЕШТАЈ
Члан 1.

Овим правилником прописује се облик, садржај и начин вођења књиге гостију коју воде угоститељи који пружају услуге смјештаја у угоститељском објекту за смjештај.
Члан 2.

(1) Књига гостију води се у штампаној форми.

(2) Књига гостију може се водити и у електронској форми у складу са законом и прописима којима се уређује електронско пословање. 
(3) Књига гостију из ст 1. и 2 овог члана се води за домаће држављане, док се подаци за стране држављане уносе у књигу страних гостију која се води у складу са прописима о странцима.

Члан 3.

(1) Књига гостију води се ажурно, уредно и тачно на начин који омогућава увид у унијете податке по хронолошком реду.

(2) Угоститељ овјерава сваку страницу књиге гостију која се води у штампаној форми.

Члан 4.

(1) Подаци који се уносе у књигу гостију за домаће држављане су:
1) редни број пријаве,
2) име и презиме,
3) пол,
4) дан, мjесец и година рођења,
5) мjесто, општина и држава рођења, 
6) адреса, 
7) јединствени матични број грађана,
8) број и спрат смјештајне јединице,
9) датум и вријеме доласка,
10) датум и вријеме одласка,
11) број издатог одговарајућег рачуна и
12) примједба. 
(2) У књигу гостију уписује се и јединствени матични број грађана (ЈМБ) у складу са законом којим се уређује заштита личних података грађана.
(3) Подаци из ст. 1. и 2. овог члана уносе се у књигу гостију на основу личних исправа гостију и других одговарајућих исправа на основу којих се могу утврдити подаци који се уносе у књигу гостију.
Члан 5.

(1) Домаћи држављанин који користи услугу смјештаја се одмах по пријему у објекту за смјештај евидентира у књигу гостију, благовременим и вјеродостојним уношењем података из члана 4. ст. 1. т. 1) до 9) овог правилника у тачно назначеним колонама. 
(2) Подаци из члана 4. ст. 1 т. 10) до 12) уносе се у књигу гостију након одјаве госта из објекта.

(3) Страни држављанин који користи услугу смјештаја се одмах по пријему у објекту за смјештај евидентира у књигу страних гостију у складу са прописима о странцима.
Члан 6.

(1) Књига гостију чува се  најмање двије године након што је попуњена.

(2) Ако се књига гостију води у електронској форми потребно је да садржи све податке из члана 4. став 1. и 2. овог правилника.

(3) По истеку календарске године књига гостију у електронској форми чува се на одговарајућем медију најмање двије године.
Члан 7.

Даном ступања на снагу овог правилника престаје да важи Правилник о облику, садржају и начину вођења књиге гостију у угоститељским објектима за смјештај ("Службени гласник Републике Српске", број 101/11).
Члан 8.

Овај правилник ступа на снагу осмог дана од дана објављивања у „Службеном гласнику Републике Српске”. 

